भबानिपुर , 11 अक्टबर : सरुपेटायाव शनिबारखालि गंसे गारिनिफ्राय खमैबो 2 केजि 200 ग्राम लिरथायनि सनाखौ बोखांनो हादों । आयेन बेरेखायै फालांगि खालामनाय सना आरो खबब्रै साखा गोनां गोजा गाबनि कारजों लोगोसे साथाम लाइमोनफोरखौ पुलिसआ खानो हानायावबो जाफुंसारदों । मख'नो गोनांदि दिनै दुलाराय आसाम कलिता जनगस्टि फरायसा आफादआ फोसावनाय आसाम बन्धनि गोहोम गोग्लैनाय समावनो सरुपेटा बाजाराव गंनै कारजों लोगोसे मोनसे लाइमोन हान्जाया सफैदोंमोन । सरुपेटायाव बन्ध जानानै थानायनि थाखाय सरुपेटा बाजाराव जिरायनानै थानाय फरायसा आफादनि माखासे दैदेनगिरि आरो सोद्रोमाफोरा नुनानै गंनै गारियाव थानाय लाइमोनफोरखौ सन्देह'जों थोंजोङै नोजोर लाखियो । लोगो लोगो सरुपेटा बाजाराव थानाय पुलिस हान्जाया गंनै गारिनि खाथियाव थांनायाव गंसे गारिया गुबुन जायगायाव थांदोब्लाबो ए एस 07 किउ 7668 नम्बरनि एल्ट कारआव थानाय साथाम लाइमोनफोरखौ खानायजों लोगोसे गारिनि सिङाव सिग्रोमनायनि गेजेरजों गोबां बिबांनि सना आरो माखासे बेसादफोरखौबो बोखांनो हादों । बिसोर साथाम लाइमोनफोरनि मुङा फारियै लक्षिमपुर जिल्लानि ब्रै नं धरमपुरनि राजदुल हक , गसाइदलनिनि नुर जामाल हुसेइन आरो तिनिबेडानि अबु हानिफ होननानै सिनायथिनाय जादों । बिसोरखौ लानानै दासान्दि जाथायनि सायाव पुलिसआ सोंथि खालामनायखौ सोलिहोबाय थादों होन्नानै सुलुङाव फोरमायदों । 
सरुपेटायाव 2 के . जि 200 ग्राम सना बोखांदों